# OBČINA PREVALJE

**Trg 2a**

**PREVALJE**

### OBČINSKI SVET

Številka: 032-0012/2018-19

Datum: 29. 01. 2021

## Z A P I S N I K

**17. redne seje Občinskega sveta Občine Prevalje, ki je bila dne 28. januarja 2021, ob 17. uri, v veliki dvorani Družbenega doma, Trg 2a, Prevalje.**

Sejo je v skladu z 19. členom Statuta Občine Prevalje (Uradno glasilo slovenskih občin, št. 70/15) in 28. členom Poslovnika Občinskega sveta Občine Prevalje (Uradno glasilo slovenskih občin, št. 1/16, 48/16, 5/2018 in 48/2019) sklical in vodil župan dr. Matija TASIČ z naslednjim predlaganim dnevnim redom:

* + - 1. Ugotovitev sklepčnosti.
			2. Potrditev dnevnega reda 17. redne seje.
			3. Pregled in potrditev zapisnika 16. redne seje.
			4. Predlog proračuna Občine Prevalje za leto 2021 – v skladu z 96.členom poslovnika Občinskega sveta Občine Prevalje.
			5. Obvezna razlaga Odloka o občinskem prostorskem načrtu Občine Prevalje.
			6. Strateški načrt JZ Koroška osrednja knjižnica dr. Franca Sušnika Ravne na Koroškem za obdobje 2021-2026.
			7. Letni program športa Občine Prevalje za leto 2021.
			8. Izvedbeni načrt kulture Občine Prevalje za leto 2021.
			9. Oblikovanje cen programov v OŠ Prevalje, Enoti Vrtec Prevalje.
			10. Predlog Sklepa o izjavi cen storitev na projektu »Odvajanje in čiščenje odpadne vode v porečju Meže: sklop (Občina Prevalje)«.
			11. Odpisi:

 a. Odpisi osnovnih sredstev in drobnega inventarja na dan 30.11.2020

 b. Odpis terjatev in obveznosti na dan 31.12.2020.

* + - 1. Predlog Sklepa o določitvi višine finančnih sredstev za delo svetniških skupin in samostojnih svetnikov za leto 2021.
			2. Predlog Sklepa o soglasju k sklepanju pravnih poslov izven načrtov ravnanja z nepremičnim premoženjem za leto 2021.
			3. Komisija za mandatna vprašanja, volitve in imenovanja.
			4. Pobude in vprašanja.
			5. Razno.

Seje so se udeležili člani občinskega sveta:

1. Rafael ŠKUFCA,
2. mag. Martina RIBIČ,
3. Andrej STERMEC,
4. Marija ŠUŠEL,
5. Bernard PAČNIK,
6. Ivan BACKOVIĆ,
7. Štefan PERŠAK,
8. David KAVTIČNIK.
9. Boštjan GORENŠEK,
10. Stašo LODRANT,
11. Tatjana LADINEK,
12. Aleksandra Saša HORVAT,
13. Matej PEČNIK,
14. Bogdan PUPAVAC,
15. Aleksander RISTIČ,
16. Maks PUČELJ,
17. Zdravko FAJMUT.

Opravičeno odsotni: /.

Seje so se udeležili še:

1. Danilo VUTE, občinska uprava,
2. Emilija IVANČIČ, občinska uprava,
3. mag. Irena Oder, direktorica KOK dr. Franca Sušnika Ravne,
4. Ana BUHVALD PORI, podravnateljica OŠ Franja Goloba Prevalje,
5. Marjetica TASIČ BUKOVEC, direktorica JKP Log d.o.o.

Novinarji:

1. Alojz JAZBEC, Televizija Uršlja.

## K tč. 1

**UGOTOVITEV SKLEPČNOSTI**

Župan pove, da je na seji bilo prisotnih 17 občinskih svetnikov.

**Občinski svet Občine Prevalje ugotovi, da je 17. redna seja Občinskega sveta Občine Prevalje sklepčna.**

## K tč. 2

**POTRDITEV DNEVNEGA REDA 17. REDNE SEJE**

Župan poda točko v razpravo.

Razprave ni bilo.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za, 0 proti, je bil sprejet naslednji

**DNEVNI RED:**

1. Ugotovitev sklepčnosti.
2. Potrditev dnevnega reda 17. redne seje.
3. Pregled in potrditev zapisnika 16. redne seje.
4. Predlog proračuna Občine Prevalje za leto 2021 – v skladu z 96.členom poslovnika Občinskega sveta Občine Prevalje.
5. Obvezna razlaga Odloka o občinskem prostorskem načrtu Občine Prevalje.
6. Strateški načrt JZ Koroška osrednja knjižnica dr. Franca Sušnika Ravne na Koroškem za obdobje 2021-2026.
7. Letni program športa Občine Prevalje za leto 2021.
8. Izvedbeni načrt kulture Občine Prevalje za leto 2021.
9. Oblikovanje cen programov v OŠ Prevalje, Enoti Vrtec Prevalje.
10. Predlog Sklepa o izjavi cen storitev na projektu »Odvajanje in čiščenje odpadne vode v porečju Meže: sklop (Občina Prevalje)«.
11. Odpisi:

 a. Odpisi osnovnih sredstev in drobnega inventarja na dan 30.11.2020

 b. Odpis terjatev in obveznosti na dan 31.12.2020.

1. Predlog Sklepa o določitvi višine finančnih sredstev za delo svetniških skupin in samostojnih svetnikov za leto 2021.
2. Predlog Sklepa o soglasju k sklepanju pravnih poslov izven načrtov ravnanja z nepremičnim premoženjem za leto 2021.
3. Komisija za mandatna vprašanja, volitve in imenovanja.
4. Pobude in vprašanja.
5. Razno.

***K tč. 3***

**Pregled in potrditev zapisnika 16. redne seje**

Župan pove, da pisnih pripomb na zapisnik ni bilo.

Župan poda točko v razpravo.

Razprave ni bilo.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za, 0 proti, je bil sprejet

**SKLEP 17/1:**

**Občinski svet Občine Prevalje sprejme Zapisnik 16. redne seje Občinskega sveta Občine Prevalje.**

***K tč. 4***

 **Predlog proračuna Občine Prevalje za leto 2021 – v skladu z 96.členom poslovnika Občinskega sveta Občine Prevalje**

Uvodno obrazložitev poda tajnik občine, Danilo Vute, ki pove, da so v času javne razprave Predloga proračuna Občine Prevalje za leto 2021, in sicer od 18.12.2020 do 8.1.2021, potekale seje odborov. Na sejah odborov so bili dani predlogi na Predlog proračuna Občine Prevalje za leto 2021. Pove, da na seji Odbora za Komunalno cestno gospodarstvo in Odbora za gospodarstvo, ni bilo pripomb. Na seji Odbora za družbene dejavnosti je bil podan predlog, da se postavka PP 43181748 Financiranje športnih in kulturnih društev po programih – dodatno v višini 30.000 €, razdeli na dve proračunski postavki, in sicer PP Financiranje športnih društev po programih – dodatno v višini 20.000 € in PP Financiranje kulturnih društev po programih – dodatno v višini 10.000 €. Pojasni, da je predlog upoštevan v Dopolnjenem predlogu proračuna Občine Prevalje za leto 2021. Na seji Odbora za proračun in finance je bil podan predlog, da se proračunski postavki za sofinanciranje političnih strank in svetniških skupin uskladita na 14.317,46 €. Prav tako je ta pripomba upoštevana v Dopolnjenem predlogu proračuna Občine Prevalje za leto 2021. Doda, da Komisija za statut in pravna vprašanja ni imela vsebinskih predlogov k Predlogu proračuna. Gradivo so občinski svetniki prejeli pravočasno. Splošni in posebni del proračuna imata 4 stolpce. V prvem stolpcu z oznako (ZR2019) je zaključni račun 2019, v drugem stolpcu (OP122020) je ocenjena realizacija proračuna 2020, v tretjem stolpcu (PP2021) predlog proračuna 2021 in četrti stolpec (DPP2021) dopolnjen predlog proračuna 2021. Do ponedeljka 25.1.2021 je bilo možno na Dopolnjen Predlog proračuna Občine Prevalje za leto 2021 vložiti amandmaje. Vložen pa ni bil nobeden amandma. Celotni prihodki v Dopolnjenem predlogu proračuna Občine Prevalje za leto 2021 so v višini 13.032.649 € in odhodki v višini 13.990.169 €, razlika med prihodki in odhodki je primanjkljaj v višini 957.520 €, ki se poveča še z odplačili dolga v višini 272.324 € in se pokrije z najetjem kredita v višini 397.728 € in preostankom sredstev iz leta 2020 v višini 832.557 €. Tako je proračun usklajen.

Župan pove, da je proračun izrazito investicijsko naravnan, saj gre preko 65 % sredstev za investicije. Glede na terminske plane izvedbe so usklajeni najpomembnejši projekti. Med njimi tudi investicija izgradnje čistilne naprave in kolektorskega sistema, katera se zaključuje v letu 2021. Za sanacijo plazov, ki so se začeli že v preteklem letu, je namenjenih 1,630.000,00 EUR, in sicer na relaciji proti Lešam, naselje Črnčevo, Mikl-Pečar. Pove, da se v letošnjem letu predvideva še sanacija plazov v naselju Kot - Leše in Šentanelska reka, I. in II. faza. Predvidena je izgradnja Parka jezero s Koroškim plezalnim centrom, ki je usklajen s terminskim planom. Gre za projekt, ki je prijavljen na Evropska kohezijska sredstva. Ko občina dobi sklep in pogodbo, bo pričela z investicijo. Prav tako je predvideno z investicijo Uravnoteženje vodovodnega sistema Leše, Šentanel, Dobrnik in Brinjeva gora. Pove, da se v letošnjem letu za navedeno investicijo predvideva 1.200.000,00 EUR. Projekti naj bi bili sprejeti nekje do začetka meseca junija, sprejeti pa naj bi bili le tisti projekti, kateri imajo že pridobljeno gradbeno dovoljenje in vso potrebno dokumentacijo ter tako izpolnjene pogoje za izvedbo investicije. Predvideva se, da bodo nekje projekti direktno opredeljeni, drugje pa na podlagi razpisov. To se bo dogajalo v drugi polovici leta, zato se predvideva, da se z navedenimi investicijami prične nekje po juliju, avgustu letošnjega leta. Eden večjih projektov je tudi obnova ceste od Spara do Petrola, ki ga vodi Ministrstvo za infrastrukturo. Predvideva se, da bi s to obnovo cestišča in izgradnjo pešpoti ter kolesarskih poti, pričeli v mesecu maju. Pove, da se pripravlja tudi dokumentacija za obnove krajših cestnih odsekov ter da je bila v začetku tedna zaključena I. faza razpisa koncesije za vzdrževanje in izgradnjo občinskih cest ter da se pregledujejo prispele ponudbe. Sledi naslednja faza, to je faza pogajanj. Zaključi, da je proračun izrazito konzervativno naravnan, torej ničesar, kar ni na prihodkovni strani pokrito, na odhodkovni strani ni.

Bogdan Pupavac zapusti sejo ob 17:08 in se vrne na sejo ob 17:10.

Predsednik Odbora za komunalne zadeve in varstvo okolja, Andrej Stermec, pove, da se je Odbor za komunalne zadeve in varstvo okolja Občine Prevalje seznanil s Predlogom Predlogu proračuna Občine Prevalje za leto 2021 in ga podaja občinskemu svetu v javno razpravo in sprejem.

Predsednik Odbora za proračun in finance, Stašo Lodrant, pove, da se je Odbor za proračun in finance Občine Prevalje seznanil s Predlogom Odloka o proračunu Občine Prevalje za leto 2021 ter usklajenega s pripombami podaja Občinskemu svetu Občine Prevalje v obravnavo in sprejem. Odbor za proračun in finance predlaga, da se proračunski postavki za sofinanciranje političnih strank in svetniških skupin uskladita na 14.317,46 €.

Predsednica Odbora za gospodarske dejavnosti, mag. Martina Ribič, pove, da je Odbor za gospodarske dejavnosti obravnaval predlog Odloka o proračunu Občine Prevalje za leto 2021 v javni razpravi in ga sprejme in predlaga Občinskemu svetu Občine Prevalje v obravnavo in sprejem.

Predsednica Odbora za družbene dejavnosti, Aleksandra Saša Horvat, pove da je Odbor za družbene dejavnosti obravnaval predlog Odloka o proračunu Občine Prevalje za leto 2021 v javni razpravi in ga potrjuje z naslednjo pripombo: PP 43181748 Financiranje športnih in kulturnih društev po programih – dodatno v višini 30.000 € se razdeli na dve proračunski postavki, in sicer PP Financiranje športnih društev po programih – dodatno v višini 20.000 € in PP Financiranje kulturnih društev po programih – dodatno v višini 10.000 €. Predlagatelj proračuna naj pripombo upošteva pri pripravi dopolnjenega predloga proračuna.

Predsednik Komisije za statut in pravna vprašanja, Aleksander Ristič, pove, da je Komisija za statut in pravna vprašanja Komisija za statut in pravna vprašanja obravnavala predlog Proračuna Občine Prevalje za leto 2021, in ugotovila, da je pripravljen v skladu z vsemi pravnimi akti, ter ga daje občinskemu svetu v obravnavo in sprejem.

Župan poda točko v razpravo.

V razpravi so sodelovali Andrej Stermec, Bernard Pačnik in Zdravko Fajmut.

V razpravi je bilo predlagano, da občina predlaga državi, da čim prej začne z rekonstrukcijo regionalne ceste skozi mesto Prevalje še v času epidemije, ker so sedaj številni gospodarstveniki, ki imajo lokale ob regionalni cesti zaprti zaradi epidemije.

Nadalje je bil podan predlog, da občina pristopi k načrtovanju reševanja problematike zalivanja objektov ob pojavu močnejših nalivov z omogočanjem direktnega odvajanja padavinskih voda iz kanalizacijskega sistema, s tem da začne s pripravo dokumentacije.

Predlagano je bilo, da se najde način za zmanjševanje plačila nadomestila za uporabo stavbnega zemljišča za gospodarske objekte za čas, ko so bile dejavnosti v njih zaprte zaradi epidemije.

V razpravi je bilo še predlagano, da mora občina nemudoma ukrepati glede zahtevka za pridobitev prihodkov iz naslova 4% od odloženih količin odpadkov.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP 17/2:**

**Občinski svet Občine Prevalje sprejme Odlok o proračunu Občine Prevalje za leto 2021.**

**Odlok se objavi v Uradnem glasilu slovenskih občin.**

***K tč. 5***

**Obvezna razlaga Odloka o občinskem prostorskem načrtu Občine Prevalje**

Uvodno obrazložitev poda tajnik občine, Danilo Vute, ki pove, da je Občina Prevalje v letu 2015 sprejela Občinski prostorski načrt Občine Prevalje (OPN) in da se je pri ugotavljanju skladnosti posegov z OPN izkazalo, da posamezna določila OPN v sedanji obliki niso dovolj jasna oz. omogočajo različne razlage. Zato se predlaga sprejem obvezne razlage 5. točke 59. člena in 2. Točke Drugih meril in pogojev za območje ZS, 113. člena OPN s katero bi se določila jasna pravna podlaga za izvajanje posegov v prostor in sicer: 1. OPN Občine Prevalje v 5. točki 59. člena določa pogoje, ki se nanašajo na gradnjo ograj. Med drugim je določen tudi pogoj, da dopustna višina ograj, razen za varovalne ograje, lahko znaša največ 1,8 m. Glede na dejstvo, da OPN nima posebnih določil, ki pojasnjujejo katera vrsta ograj se lahko šteje za varovalne ograje, je potrebno sprejeti obvezno razlago pojma varovalne ograje. Z obvezno razlago se pojasni, da varovalne ograje (vključno s protihrupnimi ograjami), predstavljajo ograje višine od 1,8 m do 2,5 m, katere so namenjene fizičnemu varovanju industrijskih in poslovnih objektov, javnih cest, železnic, žičnic, smučišč, športnih igrišč in vojaških objektov. Dopustno višino varovalih ograj (vključno s protihrupnimi ograjami) v varovalnem pasu prometne infrastrukture določi upravljavec le te. 2.OPN Občine Prevalje v 2. točki Drugih meril in pogojev za območje ZS, 113. člena določil pogoj, da morajo biti ureditve, objekti, naprave, ograje po celotnem kompleksu (na območju ZS) obvezno oblikovno poenotene in smiselno usklajene z ureditvami sosednjih območjih. Glede na dejstvo, da OPN nima posebnih določil, ki pojasnjujejo katere vrste posegov in na kakšen način morajo biti smiselno usklajene z ureditvami sosednjih območij, je potrebno sprejeti obvezno razlago navedenih določil. Z obvezno razlago se pojasni, da med ureditve, objekte in naprave, ki so smiselno usklajeni z ureditvami sosednjih območij (2. točka Drugih meril in pogojev za območje ZS – površine za oddih, rekreacijo in šport ter preživljanju prostega časa na prostem) se šteje tudi gradnja športnih objektov (CC SI 12650), če njihova zazidana površina na območju ZS ne presega 25 % zazidane površine celotnega objekta, pri čemer se za celotni objekt uporabljalo podrobna merila in pogoji, kot so določeni v enoti urejanja prostora, kjer se nahaja pretežni del športnega objekta.

Predsednik Odbora za komunalne zadeve in varstvo okolja, Andrej Stermec, pove, da se je Odbor za komunalne zadeve in varstvo okolja Občine Prevalje seznanil z Obvezno razlago Odloka o občinskem prostorskem načrtu Občine Prevalje in jo podaja občinskemu svetu v javno razpravo in sprejem s podano pripombo:

- Dopolni se 1. stavek 2. odstavka 1. točke obvezne razlage, tako da se glasi: »Varovalne ograje (vključno s protihrupnimi ograjami) so ograje višine od 1,8 m do 2,5 m in so namenjene fizičnemu varovanju industrijskih in poslovnih objektov, javnih cest, železnic, žičnic, smučišč, javnih športnih in otroških igrišč, javnih parkovnih površin in vojaških objektov.«.

Odbor za komunalne zadeve in varstvo okolja Občine Prevalje predlaga občinskemu svetu, da občinski svet v skladu s 6. odstavkom 83. člena poslovnika občinskega sveta prvo in drugo obravnavo Obvezne razlage Odloka o občinskem prostorskem načrtu Občine Prevalje združi in na isti seji opravi obe obravnavi.

Predsednik Komisije za statut in pravna vprašanja, Aleksander Ristič, pove, da je Komisija za statut in pravna vprašanja obravnavala Obvezno razlago Odloka o občinskem prostorskem načrtu Občine Prevalje in ugotovila, da je pripravljen v skladu z vsemi pravnimi akti, ter ga daje občinskemu svetu v obravnavo in sprejem.

Župan poda točko v razpravo v prvi obravnavi.

V razpravi so sodelovali Zdravko Fajmut.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP 17/3:**

**Občinski svet Občine Prevalje sprejme Obvezno razlago Odloka o občinskem prostorskem načrtu Občine Prevalje v prvi obravnavi.**

Župan poda točko v razpravo v drugi obravnavi.

Razprave ni bilo.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP 17/4:**

**Občinski svet Občine Prevalje sprejme Obvezno razlago Odloka o občinskem prostorskem načrtu Občine Prevalje.**

**Obvezna razlaga se objavi v Uradnem glasilu slovenskih občin.**

***K tč. 6***

**STRATEŠKI NAČRT JZ KOROŠKA OSREDNJA KNJIŽNICA**

**DR. FRANCA SUŠNIKA RAVNE NA KOROŠKEM ZA OBDOBJE 2021-2026**

Uvodno obrazložitev poda mag. Irena Oder, direktorica KOK dr. Franca Sušnika Ravne, ki pove, da je Koroška osrednja knjižnica dr. Franca Sušnika Ravne na občino poslala predlog Strateškega načrta javnega zavoda Koroške osrednje knjižnice dr. Franca Sušnika Ravne na Koroškem za obdobje 2021-2026. Do sedaj veljavni strateški načrt Knjižnice je bil namreč sprejet za obdobje do konca leta 2020. Predlog Strateškega načrta za obdobje 2021 -2026 vsebuje pristop, vizijo usmerjanja javnega zavoda v obdobju do leta 2026 ter drugo. Zakon o uresničevanju javnega interesa za kulturo (ZUJIK) v 35. členu določa, da je naloga direktorja, da sprejema strateški načrt, h kateremu daje soglasje svet javnega zavoda. Strateški načrt je dokument srednjeročnega razvojnega načrtovanja, ki upošteva cilje in prioritete nacionalnega oziroma lokalnega programa za kulturo. Strateški načrt se sprejme za obdobje petih let, pri čemer lahko vsebuje tudi dolgoročne usmeritve, ki presegajo to obdobje. Strateški načrt javnega zavoda obsega programske usmeritve in predviden obseg programa, organizacijske usmeritve, opredelitev investicij in investicijskega vzdrževanja ter podlage za kadrovski načrt, ki vključujejo tudi predvidene zunanje sodelavce. K strateškemu načrtu je treba pridobiti predhodno mnenje ustanovitelja in večinskega financerja javnega zavoda. Predlog strateškega načrta knjižnice izhaja iz strokovnih zahtev, analize organizacije, upoštevan je dosedanji razvoj knjižnice, pridobljene izkušnje, vizija knjižnice, kadrovski in materialni potenciali, pričakovanja uporabnikov in lokalnih skupnosti, zaposlenih, organa upravljanja in ustanoviteljev. Strateški načrt opredeljuje strokovne zahteve za knjižnično dejavnost na celotnem območju delovanja knjižnice in napoveduje postopno uskladitev minimalnih pogojev delovanja z zakonodajo. Občinskemu svetu zato predlaga, da poda predhodno mnenje k strateškemu načrtu Koroške osrednje knjižnice za obdobje 2021-2026.

Predsednica Odbora za družbene dejavnosti, Aleksandra Saša Horvat, pove, da se je Odbor za družbene dejavnosti Občine Prevalje seznanil s Strateškim načrtom JZ Koroška osrednja knjižnica dr. Franca Sušnika Ravne na Koroškem za obdobje 2021-2026 ter ga podaja Občinskemu svetu Občine Prevalje v obravnavo in sprejem.

Župan poda točko v razpravo.

Razprave ni bilo.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP 17/5:**

**Občinski svet Občine Prevalje daje pozitivno mnenje k predlogu Strateškega načrta javnega zavoda Koroške osrednje knjižnice dr. Franca Sušnika Ravne na Koroškem za obdobje 2021-2026.**

***K tč. 7***

**LETNI PROGRAM ŠPORTA OBČINE PREVALJE ZA LETO 2021**

Uvodno obrazložitev poda podžupan, Boštjan Gorenšek, ki pove, da občina lahko uresničuje javni interes v športu z zagotavljanjem sredstev za realizacijo dela nacionalnega programa športa, ki se nanaša na lokalne skupnosti, s spodbujanjem in zagotavljanjem pogojev za opravljanje in razvoj športnih dejavnosti ter z načrtovanjem, gradnjo in vzdrževanjem javnih športnih objektov. Način uresničevanja javnega interesa v športu se opredeli z nacionalnim programom, izvajanje nacionalnega programa na lokalni ravni pa se skladno z določbami Zakona o športu (Uradni list RS, št. 29/2017 in 82/2020) določi z letnim programom, ki ga za vsako posamezno leto sprejme lokalna skupnost. Pove, da letni program športa določa področja športa in programe, ki se sofinancirajo iz javnih sredstev v posameznem koledarskem letu, obseg javnih sredstev, ki se zagotovijo v proračunu občine ter da sprejeti letni program športa predstavlja osnovo za sofinanciranje športnih programov in področij športa v občini.

Predsednica Odbora za družbene dejavnosti, Aleksandra Saša Horvat, pove, da se je Odbor za družbene dejavnosti Občine Prevalje seznanil z Letnim programom športa Občine Prevalje za leto 2021 ter ga podaja Občinskemu svetu Občine Prevalje v obravnavo in sprejem.

Župan poda točko v razpravo.

V razpravi je sodelovala Martina RIBIČ, ki je predlagala, da bi občina financirala ali vsaj sofinancirala popoldansko vadbo za majhne otroke, stara nekje med 2-5 let, da bi na takšen način že majhne otroke privabili k ukvarjanja s športom.

Župan na seji odgovori, da tudi on podpira podan predlog in predlaga, da tisti, ki bo organiziral tak program, da se lahko prijavi na javni razpis za šport, kjer lahko pridobi sredstva iz proračuna. Občina sama tega ne organizira.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP 17/6:**

**Občinski svet Občine Prevalje sprejme Letni program športa Občine Prevalje za leto 2021.**

***K TČ. 8***

**IZVEDBENI NAČRT KULTURE OBČINE PREVALJE ZA LETO 2021**

Uvodno obrazložitev poda podžupan, Boštjan Gorenšek, ki pove, da Zakon o uresničevanju javnega interesa za kulturo (ZUJIK) v 9. členu določa, da se javni interes za kulturo določa z zakoni ter z nacionalnimi in lokalnimi programi za kulturo, udejanja pa se predvsem na podlagi: letnih izvedbenih načrtov nosilcev javnega interesa iz 22. člena ZUJIK, javnih razpisov in javnih pozivov za financiranje javnih kulturnih programov in kulturnih projektov, aktov o ustanovitvi javnih zavodov, njihovih strateških načrtov ter letnih programov dela, javnih razpisov za oddajo javne kulturne infrastrukture in upravnih odločb. V 14. členu ZUJIK določa, da lokalni program za kulturo sprejme lokalna skupnost za obdobje štirih let, pri čemer lahko program vsebuje tudi dolgoročne usmeritve, ki presegajo to obdobje. Lokalni program kulture je dokument načrtovanja kulturne politike, ki izhaja iz položaja kulture v občini. Pove, da se s tem dokumentom ugotovi vloga kulture v razvoju občine ter javni interes zanjo. Program kulture Občine Prevalje za obdobje 2019-2022 je Občinski svet sprejel 31.1.2019. Izvedbeni načrt kulture pa določa kulturne dejavnosti, programe in projekte, ki se sofinancirajo iz javnih sredstev ter obseg sredstev, ki so za ta namen zagotovljene v proračunu občine v letu 2021. Sprejet izvedbeni načrt predstavlja podlago za sofinanciranje kulturnih programov v letu 2021.

Predsednica Odbora za družbene dejavnosti, Aleksandra Saša Horvat, pove, da se je Odbor za družbene dejavnosti Občine Prevalje seznanil z Izvedbenim načrtom kulture Občine Prevalje za leto 2021 ter ga podaja Občinskemu svetu Občine Prevalje v obravnavo in sprejem.

Župan pove, da so letos sredstva za športne in kulturne programe izjemoma v povečanem obsegu zaradi izjemnega povečanja prihodkov iz iger na srečo. Zato je ta višina samo v tem letu tako visoka in v prihodnjih letih ne bo tako visoka.

Župan poda točko v razpravo.

Razprave ni bilo.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP 17/7:**

**Občinski svet Občine Prevalje sprejme Izvedbeni načrt kulture Občine Prevalje za leto 2021.**

***K tč. 9***

**OBLIKOVANJE CEN PROGRAMOV V OŠ PREVALJE, ENOTI VRTEC PREVALJE**

Uvodno obrazložitev poda podravnateljica OŠ Franja Goloba Prevalje, Ana Buhvald Pori, ki pove, da je osnovna šola v letu 2019 izvajala dejavnost osnovnošolskega izobraževanja, ki je potekalo v 23 oddelkih na centralni šoli in v 6 oddelkih podružničnih šol. Poleg rednega pouka se je izvajal tudi razširjeni program treh vsebinskih sklopov, zdravje in gibanje, kultura in tradicija ter vsebine iz življenja in dela na šoli. Realizacija obveznega programa je bila 100 % na matični šoli in vseh treh podružnicah, prav tako realizacija dnevov dejavnosti. Pove, da je bila realizacija razširjenega programa 95,40%, učni uspeh pa je bil 99,6 %. V začetku šolskega leta 2018/2019 je bilo v prvi razred vpisanih 83 učencev, medtem, ko je bilo v začetku šolskega leta 2019/2020 vpisanih v prvi razred 61 učencev. Učenci so se udeležili veliko tekmovanj ter prejeli 12 srebrnih in 112 bronastih priznanj. Šola je prejela tudi srebrno priznanje Zavoda za šport in Ministrstva za izobraževanje, znanost in šport za najbolj športno šolo za šolsko leto 2017/2018. Na POŠ Holmec in POŠ Leše so se uredile učilnice, oprema za kuhinjo, obnove luči, beljenja ter nakup računalniške opreme. Investicije vrtca so zajemale gradbena dela in opremo v skupni vrednosti 35.690,00 EUR. Letni delovni načrt za leto 2019 je bil v celoti realiziran. V Enoti Vrtec Krojaček Hlaček Prevalje in Vrtec Leše se je izvajal samo dnevni program. Imajo 2 starostni obdobji ter 16 oddelkov, ki jih je skupaj obiskovalo 279 otrok. V letu 2019 sta imela tako šola kot vrtec presežek prihodkov nad odhodki v višini 11.174,168 EUR, kjer se je pri obeh pokrila izguba iz leta 2018. Poslovni tok v letu 2019 je bil pozitiven. Pove, da je v mesecu junija šolo obiskovala državna notranja revizorka, ki je v poročilo o notranji revizorki zavoda zapisala, da so notranje kontrole na preglednih področjih vzpostavljene in delujejo optimalno. Zahvali se vsem posameznikom, ki delujejo v okviru občine in tako omogočajo finančno podporo, da lahko realizirajo nadstandardni program šole.

Predsednica Odbora za družbene dejavnosti, Aleksandra Saša Horvat, pove, da se je Odbor za družbene dejavnosti seznanil s Sklepom o določitvi cen programov v OŠ Franja Goloba Prevalje, Enoti Vrtec Prevalje ter ga podaja Občinskemu svetu Občine Prevalje v obravnavo in sprejem. Sklep se objavi v Uradnem glasilu slovenskih občin.

Predsednik Odbora za proračun in finance, Stašo Lodrant, pove, da se je Odbor za proračun in finance Občine Prevalje seznanil s Sklepom o določitvi cen programov v OŠ Franja Goloba Prevalje, Enoti Vrtec Prevalje ter ga podaja Občinskemu svetu Občine Prevalje v obravnavo in sprejem.

Odbor za proračun in finance predlaga še sprejem dodatnega sklepa, in sicer da se aktivno pristopi k pripravi ustreznih sprememb pri izračunavanju cene vrtca. Ciklični vplivi, kot so odpravnine, napredovanja in jubilejne nagrade zaposlenih pri izračunih ne bi smele imeti bistvenega vpliva na višino oskrbnine. Pripravi se dopis za ministrstvo, ki bo vključeval predloge sprememb.

Župan poda točko v razpravo.

V razpravi je sodelovali Matej Pečnik, Rafael Škufca, mag. Martina Ribič, Aleksander Ristič, Bogdan Pupavac in Bernard Pačnik.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP 17/8:**

**Občinski svet Občine Prevalje sprejme Sklep o določitvi cen programov v OŠ Franja Goloba Prevalje, Enoti Vrtec Prevalje.**

**Sklep se objavi v Uradnem glasilu slovenskih občin.**

Župan poda na glasovanje dodaten sklep na predlog odbora za proračun in finance.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**PREDLOG SKLEPA 17/9:**

**Občinski svet Občine Prevalje sprejme sklep, da se aktivno pristopi k pripravi ustreznih sprememb pri izračunavanju cene vrtca. Ciklični vplivi, kot so odpravnine, napredovanja  in jubilejne nagrade zaposlenih pri izračunih ne bi smele imeti bistvenega vpliva na višino oskrbnine. Pripravi se dopis za ministrstvo, ki bo vključeval predloge sprememb.**

***K tč. 10***

**Predlog Sklepa o izjavi cen storitev na projektu »Odvajanje in čiščenje odpadne vode v porečju Meže: sklop (Občina Prevalje)«**

Uvodno obrazložitev poda Marjetica Tasič Bukovec, direktorica JKP LOG d.o.o., ki pove, da je namen izdelave ponovne analize stroškov in koristi, preverjanje izračuna skupnih upravičenih stroškov po upoštevanju zahtev iz 61. člena Uredbe (EU št. 1303/2013), glede na dejstvo da so se spremenile predpostavke glede vrednosti investicijskih stroškov po izvedbi javnih naročil in same dinamike izvajanja projekta. Pove, da so bile pri izdelavi analize stroškov in koristi bila upoštevana priporočila Metodoloških predpostavk za pripravo in pregled finančnih in ekonomskih analiz za operacije na PO MOP v finančni perspektivi 2014-2020 (št. 544-13/2017/170 z dne 26.2.2020). Služba Vlade RS za razvoj in evropsko kohezijsko politiko, organ upravljanja za evropske strukturne sklade in Kohezijski sklad je 15. 01. 2019 izdala odločitev o finančni podpori za projekt »Odvajanje in čiščenje odpadne vode v porečju Meže: sklop 2 (Občina Prevalje)«. V okviru te odločitve je bila ocenjena vrednost brez DDV ocenjena na 7.539.023,04 EUR. Upravičeni stroški investicije so tako v vlogi predstavljali 6.572.071,83 EUR, preostali del pa so neupravičeni stroški v višini 966.951,21 EUR. Pove, da v okviru ponovne CBA analize je bila ocenjena celotna vrednost investicije brez DDV po stalnih cenah (dejanski stroški) na 6.026.944,72 EUR. Upravičeni stroški predstavljajo 5.049.911,12 EUR preostali del pa so neupravičeni stroški v višini 977.033,60 EUR.

Pove, da je na osnovi finančnih predpostavk in upoštevanja priporočila Metodoloških predpostavk za pripravo in pregled finančnih in ekonomskih analiz za operacije na PO MOP v finančni perspektivi 2014-2020 (št. 544-13/2017/170 z dne 26.2.2020) je bila v ponovni CBA analizi pripravljena finančna in ekonomska analiza. Stopnja sorazmerne uporabe diskontiranih neto prihodkov, ki predstavlja skupne stroške naložbe zmanjšani za neto prihodke deljeno s skupnimi stroški naložbe predstavljajo 79,80%. Zaključi, da je bilo v okviru Dogovora za razvoj Koroške razvojne regije dodeljeno predmetnemu projektu 3.872.135,40 EUR (delitev med EU in državo v razmerju 80:20) za kar smo tudi prejeli Odločbo o dodelitvi sredstev.

Sejo sta zapustila Rafael Škufca in Bernard Pačnik ob 17:53.

Predsednik Odbora za komunalne zadeve in varstvo okolja, Andrej Stermec, pove, da se je Odbor za komunalne zadeve in varstvo okolja seznanil s Predlogom Sklepa o izjavi cen storitev na projektu »Odvajanje in čiščenje odpadne vode v porečju Meže: sklop (Občina Prevalje)«, s katerim se strinja, da župan podpiše Izjavo, da cena storitev javne službe na področju odvajanja in čiščenja odpadne vode, ki se nanaša na omrežnino, ne bo pokrivala celotne cene omrežnine – najemnine, zato bo razliko cene Občina Prevalje zagotavljala v obliki subvencije iz svojega proračuna, in ga podaja občinskemu svetu v obravnavo in sprejem.

Predsednik Odbora za proračun in finance, Stašo Lodrant, pove, da se je Odbor za proračun in finance seznanil s predlogom sklepa ter da župan podpiše Izjavo, da cena storitev javne službe na področju odvajanja in čiščenja odpadne vode, ki se nanaša na omrežnino, ne bo pokrivala celotne cene omrežnine – najemnine, zato bo razliko cene Občina Prevalje zagotavljala v obliki subvencije iz svojega proračuna in ga podaja Občinskemu svetu Občine Prevalje v obravnavo in sprejem.

Župan poda točko v razpravo.

Na sejo sta se vrnila Rafael Škufca in Bernard Pačnik ob 17:58.

V razpravi sta sodelovala Bogdan Pupavac in Zdravko Fajmut.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP 17/10:**

**Občinski svet Občine Prevalje se strinja, da župan podpiše Izjavo, da cena storitev javne službe na področju odvajanja in čiščenja odpadne vode, ki se nanaša na omrežnino, ne bo pokrivala celotne cene omrežnine – najemnine, zato bo razliko cene Občina Prevalje zagotavljala v obliki subvencije iz svojega proračuna.**

***K tč. 11***

**ODPISI:**

* 1. **ODPISI OSNOVNIH SREDSTEV IN DROBNEGA INVENTARJA NA DAN 30.11.2020**

Uvodno obrazložitev poda Danilo Vute, tajnik občine, ki pove, da je Komisija za popis v sestavi predsednice Lucije Širnik, članice Janje Mavrin in člana Simona Radića, na dan 30.11.2020 ugotovila, da so vsa odpisana sredstva oz. material starosti štiri let in več ter da njihova knjigovodska vrednost že znaša 0 EUR.

Predsednik Odbora za proračun in finance, Stašo Lodrant, pove, da se Odbor za proračun in finance Občine Prevalje strinja s predlogom za odpis drobnega inventarja in predlogom za odpis osnovnih sredstev na dan 30.11.2020 in ga predlaga Občinskemu svetu Občine Prevalje v nadaljnjo obravnavo.

Župan poda točko v razpravo.

Razprave ni bilo.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP 17/11:**

**Občinski svet Občine Prevalje potrjuje predlog za odpis drobnega inventarja in predlog za odpis osnovnih sredstev na dan 30.11.2020, kakor izhaja iz priloge.**

**B. ODPIS TERJATEV IN OBVEZNOSTI NA DAN 31.12.2020**

Uvodno obrazložitev poda Danilo Vute, tajnik občine, ki pove, da je pri odpisih za nadomestilo za uporabo stavbnega zemljišča in za davek na premoženje, predlog za odpis bil poslan s strani Finančne uprave RS, ki vodi evidence za te terjatve. Pri odpisih iz naslova terjatev do obresti, gre za zamudne obresti, ki smo jih po zakonu dolžni zaračunavati, v primeru, ko je plačilo izvedeno na več obrokov. Gre za plačilo komunalnega prispevka. Zastaralni rok za obresti je tri leta od zapadlosti.

Predsednik Odbora za proračun in finance, Stašo Lodrant, pove, da se Odbor za proračun in finance Občine Prevalje strinja s predlogom za odpis terjatev in obveznosti na dan 31.12.2020 in ga predlaga Občinskemu svetu Občine Prevalje v nadaljnjo obravnavo.

Župan poda točko v razpravo.

Razprave ni bilo.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP 17/12:**

**Občinski svet Občine Prevalje potrjuje predlog za odpis terjatev in obveznosti na dan 31.12.2020, kakor izhaja iz priloge.**

***K tč. 12***

**PREDLOG SKLEPA O DOLOČITVI VIŠINE FINANČNIH SREDSTEV ZA DELO SVETNIŠKIH SKUPIN IN SAMOSTOJNIH SVETNIKOV ZA LETO 2021**

Uvodno obrazložitev poda Emilija Ivančič, ki pove, da občinski svet vsako leto določi višino finančnih sredstev za delo svetniških skupin in samostojnih svetnikov. Višina sredstev za leto 2021 znaša 14.317,46 EUR, kar pomeni 842,20 EUR na posameznega svetnika. Pove, da je predlagan znesek usklajen s plani svetniških skupin in samostojnih svetnikov in s proračunom za leto 2021.

Predsednik Odbora za proračun in finance, Stašo Lodrant, pove, da se je Odbor za proračun in finance Občine Prevalje seznanil s Sklepom o določitvi višine finančnih sredstev za delo svetniških skupin in samostojnih svetnikov za leto 2021, s katerimi določi, da se za delo svetniških skupin in samostojnih svetnikov v letu 2021 nameni 14.317,46 EUR ter ga podaja Občinskemu svetu Občine Prevalje v obravnavno in sprejem. Sklep se objavi v Uradnem glasilu slovenskih občin.

Župan poda točko v razpravo. Razprave ni bilo.

V času glasovanja je bilo v dvorani 17 svetnikov. Glasovalo je 16 svetnikov.

S 15 glasovi za in 1 proti, je bil sprejet

**SKLEP 17/13:**

**Občinski svet Občine Prevalje sprejme Sklep o določitvi višine finančnih sredstev za delo svetniških skupin in samostojnih svetnikov za leto 2021, s katerim določi, da se za delo svetniških skupin in samostojnih svetnikov v letu 2021 nameni 14.317,46 EUR.**

**Sklep se objavi v Uradnem glasilu slovenskih občin.**

***K tč. 13***

**PREDLOG SKLEPA O SOGLASJU K SKLEPANJU PRAVNIH POSLOV IZVEN NAČRTOV RAVNANJA Z NEPREMIČNIM PREMOŽENJEM ZA LETO 2021**

Uvodno obrazložitev poda Emilija Ivančič, ki pove, da občinski svet vsako leto sprejme v sklopu proračuna tudi načrte ravnanja z nepremičnim premoženjem. Predlaga se, da občinski svet dovoli sklepanje pravnih poslov izven sklenjenih načrtov ravnanja z nepremičnim premoženjem, kakor to dopušča zakon, in sicer do višine 20.000 EUR za oba načrta, zaradi možnosti hitrega odziva na ob nepredvidenih okoliščinah, ki se pojavijo. Zato predlaga, da občinska uprava na naslednji seji po sklenitvi takega posla poroča občinskemu svetu o višini sklenjenih poslov izven načrtov. Pove, da je očina v letu 2019 sklenila en pravni posel v vrednosti 345 EUR, v letu 2020 pa je bilo sklenjenih več pravnih poslov v skupni vrednosti 3.100,39 EUR.

Predsednik Odbora za komunalne zadeve in varstvo okolja, Andrej Stermec, pove, da se je Odbor za komunalne zadeve in varstvo okolja seznanil s predlogom sklepa, da lahko občina v letu 2021 sklepa pravne posle tudi izven sprejetih načrtov ravnanja z nepremičnim premoženjem do višine 20.000 EUR za vsak načrt. Občinska uprava mora o sklenitvi pravnega posla iz prejšnjega odstavka poročati občinskemu svetu najkasneje na naslednji seji po sklenitvi pravnega posla. Ta sklep stopi v veljavo naslednji dan po začetku veljave Odloka o proračunu Občine Prevalje za leto 2021.

Predsednik Odbora za proračun in finance, Stašo Lodrant, pove, da se je Odbor za proračun in finance Občine Prevalje seznanil s Predlogom Sklepa, da lahko občina v letu 2021 sklepa pravne posle tudi izven sprejetih načrtov ravnanja z nepremičnim premoženjem do višine 20.000 EUR za vsak načrt. Občinska uprava mora o sklenitvi pravnega posla iz prejšnjega odstavka poročati občinskemu svetu najkasneje na naslednji seji po sklenitvi pravnega posla. Ta sklep stopi v veljavo naslednji dan po začetku veljave Odloka o proračunu Občine Prevalje za leto 2021. Odbor predlaga Občinskemu svetu Občine Prevalje predlog v nadaljnjo obravnavo in sprejem.

Predsednik Komisije za statut in pravna vprašanja, Aleksander Ristič, pove, da je Komisija za statut in pravna vprašanja obravnavala Predlog Sklepa o soglasju k sklepanju pravnih poslov izven načrtov ravnanja z nepremičnim premoženjem za leto 2021 in ugotovila, da je pripravljen v skladu z vsemi pravnimi akti, ter ga daje občinskemu svetu v obravnavo in sprejem.

Župan poda točko v razpravo.

Razprave ni bilo.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP 17/14:**

**Občinski svet Občine Prevalje soglaša, da lahko občina v letu 2021 sklepa pravne posle tudi izven sprejetih načrtov ravnanja z nepremičnim premoženjem do višine 20.000 EUR za vsak načrt.**

**Občinska uprava mora o sklenitvi pravnega posla iz prejšnjega odstavka poročati občinskemu svetu najkasneje na naslednji seji po sklenitvi pravnega posla.**

**Ta sklep stopi v veljavo naslednji dan po začetku veljave Odloka o proračunu Občine Prevalje za leto 2021.**

***K tč. 14***

**KOMISIJA ZA MANDATNA VPRAŠANJA, VOLITVE IN IMENOVANJA**

Uvodno obrazložitev poda Rafael Škufca, ki pove, da je Občina Prevalje je prejela dne 14.01.2021 odstopno izjavo dosedanjega predstavnika Skupščini Kocerod d.o.o., Zdravka Fajmuta, zaradi osebnih razlogov, zato predlaga, da Občinski svet Občine Prevalje sprejeme ugotovitveni sklep, da ZDRAVKU FAJMUTU, preneha mandat v Skupščini javnega podjetja KOCEROD d.o.o. z dnem 28.01.2021 ter da Občinski svet Občine Prevalje imenuje kot predstavnika Občine Prevalje v Skupščini javnega podjetja KOCEROD d.o.o. Andreja Stermeca, z dnem 29.01.2021. Član je imenovan do konca mandatne dobe dosedanjega člana. Glede tretjega predloga sklepa pove, da je Koroški pokrajinski muzej dne 06.01.2021 obvestil Občino Prevalje, da dosedanjemu članu sveta javnega zavoda Koroški pokrajinski muzej preneha mandat dne 27.03.2021, zato je komisija speljala predhodni postopek in predlaga, da Občinski svet Občine Prevalje imenuje kot predstavnika Občine Prevalje v Svetu zavoda Koroški pokrajinski muzej ŠTEFANA KEBRA. Član je imenovan za mandatno dobo štirih let.

Župan poda prvi predlog sklepa v razpravo.

Razprave ni bilo.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP 17/15:**

**Občinski svet Občine Prevalje sprejeme ugotovitveni sklep, da ZDRAVKU FAJMUTU, roj. 14.02.1955, stanujočemu Breznica 30, Prevalje, preneha mandat v Skupščini javnega podjetja KOCEROD d.o.o. z dnem 28.01.2021.**

Župan poda drugi predlog sklepa v razpravo.

Razprave ni bilo.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP 17/16:**

**Občinski svet Občine Prevalje imenuje kot predstavnika Občine Prevalje v Skupščini javnega podjetja KOCEROD d.o.o. Andreja Stermeca, roj. 07.01.1973, stanujočega Stare sledi 8, Prevalje, z dnem 29.01.2021.**

**Član je imenovan do konca mandatne dobe dosedanjega člana.**

Župan poda tretji predlog sklepa v razpravo.

Razprave ni bilo.

V času glasovanja je bilo v dvorani 17 svetnikov. Glasovalo je 17 svetnikov.

S 17 glasovi za in 0 proti je bil sprejet

**SKLEP 17/17:**

**Občinski svet Občine Prevalje imenuje kot predstavnika Občine Prevalje v Svetu zavoda Koroški pokrajinski muzej ŠTEFANA KEBRA, roj. 29.11.1947, stanujočega Trg 3d, Prevalje.**

**Član je imenovan za mandatno dobo štirih let.**

***K tč. 15***

**POBUDE IN VPRAŠANJA**

Občinski svetnik ŠTEFAN PERŠAK je podal naslednje vprašanje/pobudo:

Zanima ga, kdaj se predvideva sprememba ali dopolnitev občinskega prostorskega načrta.

Župan na seji pojasni, da je občina v fazi pridobivanja predlogov. Ko bodo predlogi zbrani in bo iz njih vidno, da je smiselno pričeti s spremembo občinskega prostorskega načrta, bo občina pristopila k tem, saj je to zelo dolg in drag postopek.

Občinski svetnik BERNARD PAČNIK je podal naslednje vprašanje/pobudo:

Pove, da se iz vsake nesreče oz. katastrof nekaj naučimo in da se konca epidemije Covid-19 ne pričakuje že kmalu. Nadaljuje, da je govoril s predstavniki šole in izpostavi pomanjkljivost, in sicer šolskih klopi. Te namreč ni mogoče razdvojiti in tako zagotoviti razdalje med otroci. Izpostavi, da bi to bilo praktično tudi iz vidika pisanja testov. Zato predlaga, da se razmisli o dolgoročni nabavi samostojnih miz za učence.

Opozori tudi na problematiko zračenja prostorov v osnovni šoli. Naj se razmisli o možnostih zračenja, brez odpiranja in zapiranja oken v učilnicah.

Pove, da se mu zdi smiselno, da v kolikor se bo situacija z epidemijo nadaljevala, da se na naslednjo sejo povabi tudi direktorico Nacionalnega inštituta za javno zdravje, ki bo lahko neposredno podala odgovora na zastavljena vprašanja.

Občinski svetnik ALEKSANDER RISTIČ je podal naslednje vprašanje/pobudo:

Zanima ga, ali je za stanovalce v bližini gostišča Hani, predvidena izgradnja javnega vodovoda.

Župan na seji pojasni, da je tudi za tisto območje predvidena izgradnja javnega vodovoda, in sicer v sklopu projekta »Uravnoteženje vodovodnega sistema v Mežiški dolini, faza II.«, ki med drugimi zajema tudi območje Brinjeve gore. Pove, da je bil ta projekt strokovno že pregledan in potrjen ter da se trenutno projekt nahaja v Ljubljani na ministrstvu in čaka na uvrstitev na seznam in na potrditev.

Aleksander Ristič pove, da je bilo nekaj sej nazaj predloženo občinskemu svetu v seznanitev Poročilo o kakovosti pitne vode. Takrat je župan dejal, da se bo naknadno predložila občinskemu svetu dodatna obrazložitev. Zanima ga, kdaj jo lahko pričakuje.

Župan na seji pojasni, da bo za odgovore zaprosil pristojne osebe na Javnem komunalnem podjetju JKP Log d.o.o.

Občinska svetnica TATJANA LEDINEK je podala naslednje vprašanje/pobudo:

Pove, da je isti predlog podala že na Odboru za družbene dejavnosti, saj v lanskem letu na območju občine Prevalje zima kmetov ni prizanašala, saj so bile vremenske razmere takšne, da je sneg in ivje v gozdovih naredilo veliko škode, ki jo morajo kmetje sami sanirati. Zato je predlagala, da občina pride kmetov nasproti v obliki pomoči, da se jim dovolilnice za spravilo lesa ponudijo brezplačno. Občina je tej zamisli že prisluhnila. Sedaj pa jo zanima, na kakšen način bodo oškodovanci o tem obveščeni.

Zahvali se domačinom, ki so bili v tistih kriznih časih v pripravljenosti in odstranjevali drevesa ter na ta način zmanjšali ogroženost ostalih prebivalcev ter omogočili nemoten prevoz po občinskih in gozdnih cestah.

V tistem obdobju se je poškodovala tudi tabla, ki stoji na Godčevi ravni, saj je na sredino table padlo celo drevo in jo poškodovalo. Zato predlaga, da se predmetna tabla sanira.

Župan na seji pojasni, da je že naročeno popravilo omenjene table.

Občinski svetnik DAVID KAVTIČNIK je podal naslednje vprašanje/pobudo:

Zanima ga, ali je občina že razmišljala o občinskih blagajnah, ki za določene storitve nudijo občanom plačevanje položnic brez provizije.

Župan na seji pojasni, da je občina o tem že razmišljala in da takrat o tem ni bilo interesa, da pa se lahko o tej temi ponovno posvetujejo.

Občinski svetnik MATEJ PEČNIK je podal naslednje vprašanje/pobudo:

Glede na to, da Rdeči križ in Karitas delita pakete pomoči, predlaga, da bi bilo nujno potrebno ponovno pogledati seznam upravičencev, saj se dogaja, da nekateri dobijo na vrata paket pomoči, hkrati pa prispe paket naročenega novega pohištva v vrednosti več tisoč evrov. V izogib dogajanju absurdnih stvari predlaga, da se seznami upravičencev ponovno pregledajo.

Župan na seji pojasni, da so to opazili tudi že pri Karitasu in pri Rdečem križu ter pove, da skupaj s socialno službo in osnovno šolo že delajo na tem področju. Pove, da bo posebej opozoril na omenjeno problematiko.

***K tč. 16***

**RAZNO**

Mag. Martina RIBIČ pove, da na pokopališču Barbara že od decembra ne dela javna razsvetljava. Župan pove, da bo preveril in opozoril pristojne službe, če je temu res tako, saj je prepričan, da razsvetljava vsaj na nekaterih delih zagotovo deluje. Apelira na občane, da kdorkoli kaj opazi, da kje ne deluje, naj opozori na to in bo občinska uprava ukrepala naprej.

Bogdan PUPAVAC pove, da smo Korošči že od oktobra zaprti zaradi epidemije Covid-19, medtem ko so takrat Primorci še veselo uživali na sončku in kavicah, saj je bila regija glede na število okuženih označena z oranžno barvo in ne s črno, kot Koroška. Izpostavi, da smo sedaj Korošči označeni z oranžno barvo in Primorska s črno, a kljub temu nimamo odprtih trgovin in gostiln. Meni, da prihaja do različnih meril in se počuti kot drugorazredni državljan. Župan pojasni, da je situacija takšna kot je, da na to ne moremo vplivati in da se držimo pravil še naprej, saj ne vemo kaj pričakovati v prihodnjih dneh.

Bernard PAČNIK pove, da tudi njega moti takšno različno obravnavanje državljanov. Pove, da so različna merila za državljane. Izpostavi, da se oseba isto drži pravil npr. tako na Prevaljah kot tudi na Ravnah na Koroškem. Zaradi tega se mu zdi nesmiselno ločevanje občin med seboj.

Zanima ga tudi, ali je že kaj novosti na področju izgradnje investicije »Park Jezera«. Župan pojasni, da so postopki v teku in da čakamo, da pride investicija na vrsto v Ljubljani, da lahko nadaljujemo s postopki.

Andrej STERMEC pove, da more regija izpolnjevati dva pogoja, da se regija prestavi iz črne v oranžno cono. Pove, da naša regija izpolnjuje le enega izmed pogojev, zaradi česar se Koroška regija še ni obarvala v oranžno barvo.

Zanima ga, ali se tudi v prihodnje predvideva izvajanje hitrih testov na Prevaljah, kot je bilo to že dvakrat izvedeno ter ali je bilo smiselno organiziranje oprave hitrih testov. Župan pojasni, koliko hitrih testiranj je bilo izvedenih na posameznih testiranjih ter koliko jih je bilo pozitivno potrjenih.

Matej PEČNIK pojasni, da so v začetku drugega vala epidemije veljala druga pravila, kot veljajo sedaj. Pravila so se umes spremenila, zato meni, da Korošci niso v neprivilegiranem položaju.

Tatjana LEDINEK pove, da se je potrebno zavedati, da četudi so ljudje po domovih za starejše večinoma že preboleli Covid-19 in so t.i. »prekuženi«, je veliko starejših ljudi še doma s svojci, ki pa še niso zboleli za Covid-19 in da s tem, ko se otroci vračajo v šole, nosijo nevarnost morebitnih okužb tudi domov. Izpostavi, da je epidemija hkrati tudi edinstvena priložnost, da smo doma z otroci preživeli 24 ur na dan skupaj.

Saša Aleksandra HORVAT pove, da je v Slovenskem okolju že zaznati nove seve virusa Covid-19, ki je tudi bolj efektiven. Tudi testiranja na tej podlagi se bodo še izvajala. Ta ukrep, da smo bili bolj restriktivni, je tudi privilegij, zato je potrebno na to gledati iz različnih zornih kotov. Predvsem zaradi ranljivih skupin, je potrebno biti posebej previden. Apelira na občane, da zaupa stroki in da pazijo nase.

Sejo je zapustil David Kavtičnik ob 18:36.

Marija ŠUŠEL doda, da je danes prebrala, da so »Korošči zmerom za muštr bili«. Strne, da se bo tudi Koroška kot regija postopoma odprla, dokler pa je potrebno paziti nase, drug na drugega in biti strpen.

Župan zaželi zdravja in pozove občane, da pazijo nase.

Seja je bila zaključena ob18.38.

Zapisala: Župan

Urška ŠPANINGER EKART dr. Matija TASIČ

**POROČILO O IZVRŠITVI SKLEPOV**

Sklep k tč. 1 – Izvršen na seji.

Sklep k tč. 2 – Izvršen na seji.

Sklep 17/1 k tč. 3 – Izvršen na seji. Zapisnik je odložen v zbirko listin in posredovan v objavo na spletu.

Sklep 17/2 k tč. 4 – Izvršen na seji. Odlok se objavi v Uradnem glasilu slovenskih občin.

Sklep 17/3 k tč. 5 – Izvršen na seji.

Sklep 17/4 k tč. 5 – Izvršen na seji. Obvezna razlaga se objavi v Uradnem glasilu slovenskih občin.

Sklep 17/5 k tč. 6 – Izvršen na seji.

Sklep 17/6 k tč. 7 – Izvršen na seji.

Sklep 17/7 k tč. 8 – Izvršen na seji.

Sklep 17/8 k tč. 9 – Izvršen na seji. Sklep se objavi v Uradnem glasilu slovenskih občin.

Sklep 17/9 k tč. 10 – Izvršen na seji.

Sklep 17/10 k tč. 11 – Izvršen na seji.

Sklep 17/11 k tč. 11 – Izvršen na seji.

Sklep 17/12 k tč. 12 – Izvršen na seji. Sklep se objavi v Uradnem glasilu slovenskih občin.

Sklep 17/13 k tč. 13 – Izvršen na seji. Sklep se objavi v Uradnem glasilu slovenskih občin.

Sklep 17/14 k tč. 14 – Izvršen na seji.

Sklep 17/15 k tč. 14 – Izvršen na seji.

Sklep 17/16 k tč. 14 – Izvršen na seji.